Official Journal L 130 , 31/05/1996 P. 0020 - 0021



ROZHODNUTIE KOMISIE z 20. mája 1996, ktorým sa v zásade uznáva úplnosť dokumentácie predloženej na podrobné preskúmanie vzhľadom na možné začlenenie flurtamonu do prílohy I k smernici Rady 91/414/EHS o uvádzaní prípravkov na ochranu rastlín na trh (Text s významom pre EHP) (96/341/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh,[1] naposledy zmenenú a doplnenú smernicou Komisie 96/12/ES,[2] a najmä na jej článok 6 ods. 3, keďže smernica 91/414/EHS stanovila zostavenie zoznamu spoločenstva týkajúceho sa povolených účinných látok pesticídov; keďže spoločnosť Rhône-Poulenc Agro France predložila 15. februára 1994 dokumentáciu francúzskym úradom s cieľom dosiahnuť začlenenie účinnej látky flurtamon do prílohy I k smernici; keďže francúzske úrady oznámili Komisii výsledky prvého preskúmania úplnosti dokumentácie so zreteľom na požiadavky na údaje a informácie stanovené v prílohe II a, pre aspoň jeden prípravok na ochranu rastlín obsahujúci dotknutú účinnú látku, v prílohe III k smernici; keďže v súlade s ustanoveniami článku 6 ods. 2 predložil následne žiadateľ dokumentáciu Komisii a ostatným členským štátom; keďže Komisia predložila dokumentáciu Stálemu fytosanitárnemu výboru na stretnutí jeho pracovnej skupiny "právne predpisy" od 23. do 24. novembra 1995, počas ktorej členské štáty potvrdili prijatie dokumentácie; keďže článok 6 ods. 3 smernice vyžaduje potvrdenie na úrovni spoločenstva, že dokumentácia sa má považovať za v zásade spĺňajúcu požiadavky na údaje a informácie stanovené v prílohe II a, pre aspoň jeden prípravok na ochranu rastlín obsahujúci dotknutú účinnú látku, v prílohe III k smernici; keďže takéto potvrdenie je potrebné s cieľom podrobne preskúmať dokumentáciu, ako aj s cieľom umožniť členským štátom udeliť dočasné povolenie pre prípravky na ochranu rastlín obsahujúce túto účinnú látku za náležitého dodržiavania podmienok ustanovených v článku 8 ods. 1 smernice, najmä podmienky podrobne posúdiť účinnú látku a prípravok na ochranu rastlín so zreteľom na požiadavky smernice; keďže takéto rozhodnutie sa nedotýka skutočnosti, že od spoločnosti možno požadovať ďalšie údaje alebo informácie, ak sa počas podrobného skúmania ukáže, že sa takéto informácie alebo údaje vyžadujú na prijatie rozhodnutia; keďže členské štáty a Komisia sa zhodli na tom, že Francúzsko podrobne preskúma dokumentáciu a čo najskôr, najneskôr však do jedného roku, oznámi Komisii závery svojho skúmania sprevádzané akýmikoľvek odporúčaniami o začlenení alebo nezačlenení a všetkými podmienkami, ktoré sa na ne vzťahujú; keďže po prijatí tejto správy bude podrobné skúmanie pokračovať s využitím expertízy všetkých členských štátov v rámci Stáleho fytosanitárneho výboru; keďže opatrenia stanovené v tomto rozhodnutí sú v súlade so stanoviskom Stáleho fytosanitárneho výboru, PRIJALA TOTO ROZHODNUTIE: Článok 1 Dokumentácia predložená spoločnosťou Rhône-Poulenc Agro France Komisii a členským štátom vzhľadom na začlenenie flurtamonu ako účinnej látky do prílohy I k smernici 91/414/EHS sa považuje za v zásade spĺňajúcu požiadavky na údaje a informácie stanovené v prílohe II a, pre prípravok na ochranu rastlín obsahujúci dotknutú účinnú látku, v prílohe III k smernici. Článok 2 Toto rozhodnutie je adresované členským štátom. V Bruseli 20. mája 1996 Za Komisiu Franz FISCHLER člen Komisie [1] Ú. v. ES L 230, 19.8.1991, s. 1. [2] Ú. v. ES L 65, 15.3.1996, s. 20.